Regering erken net 7% van munisipaliteite funksioneer optimaalDr. Zweli Mkhize. Foto: Elmond Jiyane Die regering het besluit op ŉ massiewe ingryping om beter bestuur van munisipaliteite te verseker, het die minister van samewerkende regering en tradisionele sake, dr. Zweli Mkhize, aangekondig. Sy departement het die land se 226 munisipaliteite in vier groepe opgedeel en die volgende bevind: * 7% van munisipaliteite funksioneer goed; * 31% van munisipaliteite funksioneer redelik goed; * 31% van munisipaliteite is bykans disfunksioneel en * 31% van munisipaliteite is disfunksioneel. Die minister het geweier om aan te kondig watter munisipaliteite in watter groepering val, maar het belowe om so ŉ lys beskikbaar te stel wanneer hy later vanjaar sy begrotingsrede lewer. Mkhize het wel ŉ ingrypingsplan aangekondig wat uitgevoer sal word deur die departement se ingrypingspan, bekend as die Munisipale Infrastruktuur-ondersteuningsagent (MISA). Die sleutelpunte waarop MISA sal konsentreer, is die bou en instandhouding van stormwaterpype, elektrisiteitsvoorsiening, water en sanitasie, vullisverwydering en padkonstruksie. Een van die groot probleme – so het Mkhize aangedui – is dat die munisipale infrastruktuurtoelaag weens gebrek aan kundigheid onderbestee word deur munisipaliteite waar dit swaar gaan. So byvoorbeeld is R3,4 miljard verlede jaar van swakker munisipaliteite af na sterker munisipaliteite oorgeplaas – wat swakker munisipaliteite se posisie selfs meer verswak het. Gebrekkige instandhouding van infrastruktuur is een van die groot probleme. Om dit te bekamp gaan kundige taakspanne deur die regering daargestel word om munisipale vermoëns uit te bou, en gaan omvattende beurse daargestel word om veral vakmanne en bestuurslui op te lei om in probleem-munisipaliteite te werk, het Mkhize gesê.